Rådets udtalelse

af 28. februar 2000

om Spaniens opdaterede stabilitetsprogram, 1999-2003

(2000/C 98/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 28. februar 2000 undersøgte Rådet Spaniens opdaterede stabilitetsprogram, som dækker perioden 1999-2003. Rådet noterer med tilfredshed, at programmet bekræfter strategien i stabilitetsprogrammet fra 1998, som tager sigte på at fremme en sund økonomisk vækst gennem finanspolitisk konsolidering og strukturreformer. Programmets mål består i at vende det forventede offentlige underskud i 1999 på 1,3 % af bruttonationalproduktet (BNP) til et overskud på 0,2 % af BNP i 2003, samtidig med at den offentlige bruttogældskvote reduceres til 55,8 % af BNP. Programmet bygger desuden på en videreførelse af budgetkonsolideringen baseret på en begrænsning af udgifterne.

Rådet glæder sig over resultaterne af gennemførelsen af stabilitetsprogrammet fra 1998. BNP er steget brat, og der er skabt mange nye arbejdspladser. Hvad de offentlige finanser angår, ser det ud til, at målene for den offentlige saldo og den offentlige gæld er mere end opfyldt. Prisudviklingen siden anden halvdel af 1999 har imidlertid været mindre gunstig end forventet.

Det makroøkonomiske scenario i det opdaterede program bygger på en forventning om, at outputvæksten vil aftage fra det nuværende høje niveau (3,7 % i 1999) til et niveau, som ligger tættere på trendvæksten i perioden 2000-2003 (3,3 % i gennemsnit). Rådet noterer, at dette makroøkonomiske scenario forekommer realistisk. I forlængelse af sin udtalelse om det oprindelige stabilitetsprogram(2) mener Rådet fortsat, at en videreførelse af den fastlagte strategi, der er baseret på strukturreformer kombineret med de stabile monetære rammer under ØMU og en sund budgetkonsolidering, skulle sætte den spanske økonomi i stand til at udvikle sig i overensstemmelse med det mellemsigtede makroøkonomiske scenario.

Rådet noterer med tilfredshed, at det opdaterede program indebærer en videreførelse af den budgetstrategi, der bygger på en begrænsning af de primære løbende udgifter, og vil gøre det muligt at forøge de offentlige investeringer og lette skattetrykket. Eftersom mindskelsen af det offentlige underskud især afhænger af udviklingen på udgiftssiden, vil det være nyttigt at få gennemført den bebudede reform af den nationale finanslov for at styrke kontrollen med de offentlige udgifter.

Den underliggende budgetstilling svarende til det planlagte overskud på 0,1 % af BNP i 2002 vil give en tilstrækkelig sikkerhedsmargen til at hindre underskuddet i at overstige tærsklen på 3 % af BNP, selv under en normal svækkelse af konjunkturerne, og til at modstå en uforudset udvikling. Denne sikkerhedsmargen vil blive forøget yderligere i 2003. Rådet mener derfor, at det opdaterede stabilitetsprograms mellemfristede budgetmål er i overensstemmelse med stabilitets- og vækstpagten. Rådet er af den opfattelse, at den påtænkte forøgelse af sikkerhedsmargenen er berettiget af hensyn til håndteringen af de budgetmæssige konsekvenser af den aldrende befolkning. I den forbindelse glæder Rådet sig over tilsagnet om en yderligere forøgelse af den socialsikringsreservefond, der er etableret i 2000.

Rådet noterer med tilfredshed, at alle dele af den offentlige sektor vil bidrage til budgettilpasningen, og navnlig, at regionalregeringerne, inden for rammerne af den eksisterende interne stabilitetspagt, sigter mod balance på budgetterne fra og med 2001. Rådet understreger, at regionalregeringernes stadig større indflydelse på forskellige udgiftskategorier indebærer et behov for at bevare de aktuelle samordningsmekanismer mellem regionalregeringerne.

På baggrund af den seneste udvikling i priserne mener Rådet, at det er meget vigtigt, at lønudviklingen i Spanien fortsat respekterer hensynet til prisstabilitet. Desuden mener Rådet, at Spanien bør være rede til at gennemføre finanspolitiske stramninger for at modvirke en eventuel risiko for overophedning.

Rådet mener, at programmet er i overensstemmelse med de overordnede retningslinjer for medlemsstaternes og Fællesskabets økonomiske politikker. Det noterer med anerkendelse, at det i det opdaterede program erkendes, at strukturpolitikker og finanspolitisk konsolidering spiller en stadig større rolle inden for rammerne af ØMU. Strukturreformerne har rent faktisk spillet en vigtig rolle i forbindelse med forøgelsen af den spanske økonomis potentielle output, og de har bidraget til at fastholde et positivt vækstdifferentiale i forhold til resten af EU, kombineret med høj jobskabelse. Rådet tilskynder derfor den spanske regering til at gå videre med gennemførelsen af de planlagte strukturreformer.

(1) EFT L 209 af 2.8.1997, s. 1.

(2) EFT C 124 af 5.5.1999, s. 1.